Rejimen Askar Jurutera DiRaja

Rejimen Askar Jurutera DiRaja (RAJD) ialah sebuah pasukan yang menyediakan bantuan kejuruteraan tempur untuk Tentera Darat Malaysia.

Sejarah
Rejimen Askar Jurutera DiRaja telah ditubuhkan pada 22 April 1953 di Balaclava Lines, Kem Kluang, Johor, selepas pengambilan pertama seramai 37 orang dilakukan di Pusat Latihan Pengambilan Rekrut di Port Dickson. Pada 1 Januari 1954, Skuadron Medan Persekutuan ke-76 telah dibentuk di Balaclava Lines, Kem Kluang. Ini merupakan unit pertama jurutera Persekutuan. Pada Mac 1954, Mejar I. G. Wellsted daripada Royal Engineers (RE) memulakan pembentukan skuadron medan Persekutuan tersebut. Cawangan ini sekarang dikenali sebagai Direktorat Jurutera di Markas Tentera Darat Malaysia. Pada masa yang sama, Detasmen Latihan Jurutera ke-10 telah ditubuhkan di Kem Kluang, Johor. Unit ini sekarang dikenali sebagai Institut Kejuruteraan Medan Tentera Darat.

Tugas Rejimen Askar Jurutera DiRaja

Mobiliti 
 Pembinaan, pembaikan dan penyelenggaraan landasan kapal terbang dan zon pendaratan helikopter
 Pembinaan, pembaikan dan penyelenggaraan jalan raya, laluan, jambatan serta semua bentuk sistem perhubungan darat, laluan air dan laluan kecemasan
 Pembinaan jambatan
 Bantuan dalam operasi menyeberangi sungai
 Pembuangan atau pembukaan halangan, termasuk ladang ranjau dan perangkap letupan
 Bantuan dalam kerja-kerja letupan untuk menyerang pertahanan dan halangan musuh

Menangani mobiliti musuh (kontra-mobiliti)
 Pembinaan dan pembangunan halangan seperti penggalian jalan, letupan kawah, pemasangan ranjau; pokok tumbang dan ladang ranjau
 Operasi letupan dan penafian kemudahan kepada musuh

Kebolehhidupan dan kelestarian
 Bantuan kepada unit-unit dan perkhidmatan lain dengan pembinaan pertahanan lapangan, penyamaran dan penipuan taktikal
 Menyediakan perkhidmatan kejuruteraan seperti bekalan air, penginapan sementara, struktur kem dan kemudahan penyahcemaran
 Bertempur sebagai infantri apabila diperlukan
Melaksanakan projek tindakan sivik bagi menyokong program pembinaan negara oleh kerajaan
Membantu kerajaan dalam pelaksanaan projek kejuruteraan pembinaan
Membantu kontinjen Malaysia dalam misi pengaman Pertubuhan Bangsa-Bangsa Bersatu (PBB)
Membantu memulihkan dan mengoperasikan perkhidmatan penting seperti pelabuhan utama, rangkaian kereta api, loji janakuasa dan loji/empangan terpilih
Membantu mengekalkan keselamatan negara

Kolonel Yang Di-Pertua
Kolonel Yang DiPertua Rejimen Askar Jurutera DiRaja pada masa ini ialah Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfurlah, Sultan Perak yang terkini. Bendera rejimen ini terdiri daripada jalur mendatar berwarna merah, biru dan kuning. Biru melambangkan warna "Sapper Blue" yang terkenal dan digunakan dalam tanda taktikal Jurutera. Kuning melambangkan warna diraja Malaysia, dan merah melambangkan pengorbanan anggota rejimen.

Rujukan

Pautan luar
  (Archived version)

Category:Kor dan rejimen Tentera Malaysia
Category:Jurutera tentera
Category:Tentera Darat Malaysia